Η Ελληνική ΜΕΝΣΑ ιδρύθηκε πριν από 15 χρόνια περίπου και σήμερα αριθμεί περισσότερα από 200 ενεργά μέλη. Για να γίνει κάποιος μέλος αρκεί να επιτύχει στο IQ τεστ που διεξάγεται στα γραφεία της κάθε δεκαπενθήμερο. Το συγκεκριμένο τεστ, το οποίο χρησιμοποιεί πάγια η Διεθνής MENΣA και είναι κοινό για όλες τις εθνικές ΜΕΝΣΑ, κατορθώνει να περάσει επιτυχώς το 2% του γενικού πληθυσμού, συγκεκριμένα όσοι βαθμολογηθούν με 148 και άνω στην κλίμακα Cattel.
 Όσον αφορά την Ελλάδα ειδικότερα, είναι χαρακτηριστικό το γεγονός ότι το τεστ περνά επιτυχώς ένα ποσοστό 50% (περίπου οι μισοί!) από όσους το δίνουν στα γραφεία της Ελληνικής MENΣA. Εντούτοις κάτι τέτοιο δεν αποτελεί παράδοξο, αφού, όπως έχει παρατηρηθεί, δεν πρόκειται για ένα τυχαίο δείγμα του πληθυσμού αλλά για ανθρώπους που έχουν δοκιμάσει επιτυχώς τις δυνάμεις τους σε ανάλογα τεστ (όπως αυτά που υπάρχουν σε βιβλία, στο Internet, κ.α.).
Οι επιτυχόντες ενημερώνονται εγγράφως για τα αποτελέσματα και καλούνται να γίνουν μέλη καταβάλλοντας μια ετήσια συνδρομή ύψους 10.000 δρχ. Αλλά και οι αποτυχόντες έχουν το δικαίωμα να επαναλάβουν το τεστ μετά από ένα εξάμηνο, καθώς η ΜΕΝΣΑ δέχεται ότι υπάρχουν εξωγενείς παράγοντες (άγχος, ασθένεια, κλπ.) που πιθανόν να είχαν επηρεάσει την απόδοση του ενδιαφερομένου τη δεδομένη ημέρα.
Η Ελληνική MENΣA δίνει στα μέλη της την ευκαιρία να δημιουργήσουν νέεες φιλίες και να βρεθούν σε ένα κοινό με οξείες κριτικές ικανότητες αλλά και πρόσφορο να δεχτεί και να δοκιμάσει νέες ιδέες. Τα μέλη της συναντώνται σε τοπικό αλλά και διεθνές επίπεδο, αλληλογραφούν και λαμβάνουν περιοδικά με ελληνικά και διεθνή θέματα, στα οποία μπορούν να στέλνουν και δικά τους άρθρα προς δημοσίευση. 
Τα μέλη μπορούν επίσης να συγκροτούν ομάδες (Special Interest Groups, SIG), όπως Ομάδα Ποίησης, Ομάδα Σκάκι, Ομάδα Computer.  Στην Ελληνική MENΣA συχνά γίνονται ομιλίες από τα μέλη, ενίοτε και σε ανοικτό ακροατήριο, όπου συνήθως ακολουθεί συζήτηση, ενώ διοργανώνονται τακτικά συνεστιάσεις, διαγωνισμοί, ψυχαγωγικές εκδρομές, επισκέψεις σε αρχαιολογικούς χώρους κ.ά.
Η Ελληνική MENΣA έχει την έδρα και τα γραφεία της κοντά στην Ομόνοια, στη διεύθυνση Ζήνωνος 3 (6ος όροφος), Αθήνα. Τα τεστ γίνονται στην προαναφερθείσα διεύθυνση κάθε πρώτο και τρίτο Σάββατο κάθε μήνα, από τις 14:00 ως τις 16:00. Οι ενδιαφερόμενοι μπορούν να προσέρχονται χωρίς προηγούμενη ειδοποίηση, με την αστυνομική τους ταυτότητα ή ανάλογο έγγραφο που να πιστοποιεί την ηλικία τους (πρέπει να είναι άνω των 16 ετών). 
Για να γνωρίσει κανείς την Ελληνική MENΣA και τις ποικίλες δραστηριότητές της ή να επικοινωνήσει με e-mail, σύντομα θα μπορεί να επισκεφτεί το διαδικτυακό τόπο της στην ηλεκτρονική διεύθυνση www.mensa.org.gr. 
Για κάθε άλλη πληροφορία, το τηλέφωνο της Ελληνικής MENΣA είναι 01-5239074. 
